ԸՆԴՈՒՆՎԱԾ Է

Եվրասիական տնտեսական բարձրագույն խորհրդի
201 թվականի ի
թիվ որոշմամբ

**ՀՌՉԱԿԱԳԻՐ**

Եվրասիական տնտեսական միության
թվային տարածքի ձևավորման մասին

Մենք՝ Եվրասիական տնտեսական միության անդամ պետությունների՝ Հայաստանի Հանրապետության, Բելառուսի Հանրապետության, Ղազախստանի Հանրապետության, Ղրղզստանի Հանրապետության և Ռուսաստանի Դաշնության (այսուհետ համապատասխանաբար՝ Միություն, անդամ պետություններ) ղեկավարներս,

հիմնվելով «Եվրասիական տնտեսական միության մասին» 2014 թվականի մայիսի 29-ի պայմանագրի վրա,

առաջնորդվելով անդամ պետությունների ինքնիշխան հավասարության, մարդու և քաղաքացու սահմանադրական իրավունքների ու ազատությունների գերակայության սկզբունքներով,

արձանագրելով, որ այսօր համաշխարհային տնտեսությունը գտնվում է լուրջ փոփոխությունների փուլում, առօրյա կյանքում, բիզնեսի և պետական կառավարման ոլորտներում տեղի է ունենում թվային փոխակերպում, սկզբունքայնորեն նոր հնարավորությունների հետ մեկտեղ առաջանում են նոր ռիսկեր,

հաստատելով հավատարմությունն անդամ պետությունների ինտեգրման հետագա զարգացման նկատմամբ, որի համար անհրաժեշտ են Միության թվային տարածքի ձևավորումը, անդամ պետությունների տնտեսությունների թվային փոխակերպումը և անդամ պետությունների համագործակցության ամրապնդումը,

գիտակցելով, որ Միության թվային տարածքի ձևավորման ոլորտում անդամ պետությունների համաձայնեցված քաղաքականությունն ապահովում է տեխնոլոգիական և տնտեսական կացութաձևերի փոփոխման, անդամ պետությունների կազմակերպությունների կոոպերացիոն կապերի թարմացման, ինչպես նաև ենթակառուցվածքների թվային փոխակերպման գործընթացների էական խթանումը, նվազեցնում է տաղանդների արտահոսքն այլ թվային տնտեսություններ,

հայտարարում ենք մինչև 2025 թվականը Միության միասնական թվային տարածքը, որպես միասնական տնտեսական տարածքի անքակտելի մաս, ձևավորելու անհրաժեշտության մասին, այդ թվում՝ անդամ պետությունների տնտեսությունների թվային փոխակերպմանը, կառավարման մեխանիզմների և ինտեգրացիոն գործընթացների թվային արդիականացմանը, թվային շուկայի կարգավորմանը, Միության թվային ենթակառուցվածքների զարգացմանը, մրցունակ թվային ակտիվներ ստեղծելու և զարգացնելու աջակցությանն ուղղված համաձայնեցված քաղաքականություն մշակելու և գործողություններ իրականացնելու անհրաժեշտության մասին:

Համոզմունք ենք հայտնում առ այն, որ Միության թվային տարածքի ձևավորումը կնպաստի՝

անդամ պետությունների ինտեգրման նպատակների իրագործմանը, Միության թվային ինքնիշխանության ապահովմանը, թվային տեխնոլոգիաների ոլորտում անդամ պետությունների քաղաքացիների, կազմակերպությունների և պետական իշխանության մարմինների հնարավորությունների ընդլայնմանը և ռիսկերի նվազեցմանը, քաղաքացիների և անդամ պետությունների թվային ակտիվների ստեղծմանը և զարգացմանը, տնտեսական գործընթացների արդյունավետությունը բազմակիորեն բարձրացնելու համար պայմանների ստեղծմանը.

անդամ պետությունների քաղաքացիներին և տնտեսավարող սուբյեկտներին պետական և միջպետական ծառայություններ մատուցելու որակի բարելավմանը, թափանցիկ տնտեսական տարածքի կառուցմանը, ձեռնարկատիրության զարգացման համար բարենպաստ էկոմիջավայրի ստեղծմանը, թվային տնտեսության գործունեության շրջանակներում ազնիվ և բարեխիղճ մրցակցություն զարգացնելու համար պայմանների ստեղծմանը, գլոբալ շուկաներ տնտեսավարող սուբյեկտների հասանելիության պարզեցմանը և դրանց մրցունակության բարձրացմանը, ինչպես նաև թվային հասարակության շրջանակներում տաղանդների դրսևորմանը.

քաղաքացիական հասարակության ամրապնդմանը, քաղաքացիների թվային իրավունքների և ազատությունների ապահովմանը, քաղաքացիների կյանքի որակի և թվային ներգրավվածության բարձրացմանը, նրանց թվային իրավասությունների զարգացմանը, «գիտելիքների հասարակության» կայացմանը, սպառման տնտեսությունից «առաջարկի տնտեսության» անցմանը, գաղտնիության և տվյալների պաշտպանության պահպանմամբ թվային վստահության, իրավահավասարության, թափանցիկության ապահովմանը.

Միության թվային ինքնիշխանության ամրապնդմանը և անդամ պետությունների ու դրանց քաղաքացիների միջև թվային ճեղքվածքների հաղթահարմանը:

Միության թվային տարածքի ձևավորման և համաձայնեցված գործողությունների իրագործման նպատակներով անհրաժեշտ է գործընթացների թափանցիկության, բաց լինելու և փոխկապակցվածության սկզբունքների պահպանմամբ ապահովել թվային տարածքի զարգացման հետևյալ մեխանիզմների գործունեությունը՝

տնտեսության թվային փոխակերպման համակարգում և տվյալ ոլորտում անդամ պետությունների համաձայնեցված քաղաքականության իրագործում.

թվային ակտիվների ձևավորման և զարգացման մասով պետական-մասնավոր գործընկերությունների ստեղծում.

համապատասխան նախաձեռնությունների ու նախագծերի խթանում և աջակցում.

Միության թվային տարածքի բոլոր շահագրգիռ մասնակիցների միջև երկխոսության պահպանում.

թվային զարգացման հեռանկարների, համապատասխան նախաձեռնությունների և ինտեգրման նախագծերի քննարկման համար հարթակների ստեղծում:

Համոզմունք ենք հայտնում, որ Միության թվային տարածքի ձևավորումը կնպաստի անդամ պետությունների, տնտեսավարող սուբյեկտների բաց լայն համագործակցությանը գլոբալ թվային փոխակերպման մասնակիցների հետ և Միության ընդգրկմանը՝ գլոբալ թվային օրակարգի ձևավորման մեջ: